Zakharia - Aceh Bible - Old Testament / Zechariah-6\nUlôn meuteumé lom keumalon nyang laén. Goenyoe deuh ulôn ngieng peuet boh geuritan prang jiteubiet nibak dua boh gunong peurunggu.\n2 Geuritan-geuritan nyan jitarek lé guda nyang dua-dua boh saboh geuritan, nyang phon that guda mirah, nyang keudua guda itam,\n3 nyang keu lhée guda putéh dan nyang keu peuet guda meubalang.\n4 Laju ulôn tanyong ubak malaikat-malaikat nyan, "Teungku Amphon, peue makna jih bandum geuritan prang nyoe?"\n5 Gobnyan geujaweueb, "Awaknyan jijak ubak peuet jurosan óh ka lheueh meuhadab TUHAN seumeusta álam.\n6 Geuritan prang nyang jitarek lé guda itam jijak u Babel siblaih utara. Guda putéh jituju ubarat dan guda balang u nanggroe seulatan."\n7 Watée guda nyang meubalang nyan jiteubiet, awaknyan leumah hana saba keu jijak peureksa bumoe. Malaikat nyan geupeugah, "Tajak kheueh laju tapeureksa bumoe!" Laju jijak kheueh awaknyan.\n8 Óh lheueh nyan malaikat nyan geumeuhôi ulôn, "Guda nyang jijak u Babel nyan ka teupeureuda beungéh TUHAN."\n9 TUHAN geubri peusan nyoe ubak ulôn.\n10 Kheun Gobnyan, "Cok kheueh laju peuseumahan nyang jipeuseumah lé Heldai, Tobia dan Yedaya, na kheueh ureuëng-ureuëng nyang ban jiwoe nibak teumpat nyang teuböih di Babel. Taba kheueh laju beubagaih peuseumahan awaknyan u rumoh Yosia bin Zefanya.\n11 Nibak méuh dan pirak nyang jibri lé awaknyan, peugét kheueh saboh mahkota dan keubah kheueh laju ateueh ulée Teungku Imeum Agong Yosua bin Yozadak.\n12 Jak peutrok ubak awaknyan bahwa Ulôn, TUHAN Nyang Mahakuasa meufeureuman, 'Ureuëng nyang teupeugah Sang Tunas, meuhase diteumpat jih tinggai dan jihnyan jipeudong lom Baét TUHAN.\n13 Jihnyan kheueh nyang teuma peudong Baét Ulôn dan jiteurimong keuhoreumatan lagée sidroe raja, dan jihnyan jimat peurintah ateueh rakyat jih. Sidroe teungku imeum jidampeng jihnyan dan awaknyan meubuet meusajan deungon rukon.'\n14 Mahkota nyan jikeubah di Baét Ulôn keu teupeuingat Heldai, Tobia, Yedaya, dan Yosia.\n15 Ureuëng-ureuëng ramé teuka nibak teumpat nyang jiôh dan jitulông peudong lom Baét Ulôn. Meunyoe teupeudong Baét Ulôn nyan ka seuleusoe, awaknyan jiteupeue bahwa Ulôn kheueh TUHAN Nyang Mahakuasa ka Ulôn kirém gata ubak awaknyan. Bandum nyan teujadi meunyoe awaknyan bit-bit jiseutôt ubak peue-peue nyang Ulôn peurintah, TUHAN Po teu Allah awaknyan keudroe."